b'\n_START_ARTICLE_\nUniformes de For\xc3\xa7a A\xc3\xa8ria\n_START_PARAGRAPH_\nEls uniformes de For\xc3\xa7a A\xc3\xa8ria presenten una homogene\xc3\xaftat considerable d\'Estat en Estat, sens dubte a causa de la relativa joventut d\'aquesta branca de les Forces Armades: l\'aviaci\xc3\xb3 militar sorgeix a inicis del segle XX, enquadrada en l\'Ex\xc3\xa8rcit o en l\'Armada, i, despr\xc3\xa9s del paper tan important fet a la Primera Guerra Mundial, en el per\xc3\xadode d\'entreguerres tendeix a constituir-se en branca independent de les dues tradicionals._NEWLINE_La primera For\xc3\xa7a A\xc3\xa8ria a constituir-se independentment fou la RAF brit\xc3\xa0nica (1918), i \xc3\xa9s probable que el seu uniforme hagi estat el model de l\'adoptat per les altres a partir de llavors._NEWLINE_A grans trets, doncs, les diverses forces a\xc3\xa8ries tendeixen a vestir uniformes an\xc3\xa0legs als de l\'ex\xc3\xa8rcit corresponent, per\xc3\xb2 en algun to de blau fosc, entre el blau mar\xc3\xad i el blau grisenc pujat ("blau aviador"). _NEWLINE_De molt aviat, les lligadures predominants en les forces a\xc3\xa8ries han estat la gorra de plat, per a l\'oficialitat (en passeig i gala), i, per a tots els graus, el casquet de caserna (en diari i campanya). L\'oficialitat de l\'Ex\xc3\xa8rcit de l\'Aire franc\xc3\xa8s, per exemple, sempre ha usat gorres de plat, en comptes dels quepis r\xc3\xadgids tan caracter\xc3\xadstics de llurs col\xc2\xb7legues de l\'Ex\xc3\xa8rcit de Terra. Quant al casquet de caserna, cal dir que ja durant la Primera Guerra Mundial era for\xc3\xa7a habitual que els aviadors n\'empressin, fins i tot en ex\xc3\xa8rcits que no tenien tradici\xc3\xb3 d\'\xc3\xbas d\'aquesta lligadura; \xc3\xa9s per aix\xc3\xb2, per exemple, que en rus el casquet de caserna es coneix antonom\xc3\xa0sticament com a pilotka (\'lligadura de pilot\'). _NEWLINE_Quant al sistema de graus i de divises, tamb\xc3\xa9 acostuma de basar-se en el sistema de l\'ex\xc3\xa8rcit respectiu. La gran excepci\xc3\xb3 \xc3\xa9s, precisament, la RAF, aix\xc3\xad com --per influ\xc3\xa8ncia directa-- les altres forces a\xc3\xa8ries de la Commonwealth, en qu\xc3\xa8 el sistema de graus i divises \xc3\xa9s una mena de combinaci\xc3\xb3 d\'elements propis de l\'Ex\xc3\xa8rcit amb d\'altres de procedents de l\'Armada. _NEWLINE_Els uniformes de vol, en canvi, han variat enormement, en connexi\xc3\xb3 directa amb la r\xc3\xa0pida evoluci\xc3\xb3 tecnol\xc3\xb2gica dels avions i de l\'armament de dotaci\xc3\xb3; fins a cert punt cal estudiar-los m\xc3\xa9s com a part integrant de l\'equipament militar que no pas com a elements uniformol\xc3\xb2gics. Resumim-ho telegr\xc3\xa0ficament, per\xc3\xb2. D\'en\xc3\xa7\xc3\xa0 la Primera Guerra Mundial, eren caracter\xc3\xadstics el casquet d\'aviador, combinat amb ulleres de vol, i la ca\xc3\xa7adora de pell; en la Segona Guerra Mundial s\'hi sum\xc3\xa0 la m\xc3\xa0scara d\'oxigen, imprescindible per l\'al\xc3\xa7ada que ja atenyien els aparells. En l\'era dels avions supers\xc3\xb2nics hom vesteix casc de vol i granota in\xc3\xadfuga.'